Werkende ouers, hier is die geheim tot ontspanning en om te herlaai tydens die Covid-19-krisis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Werkende ouers, hier is die geheim tot ontspanning en om te herlaai tydens die Covid-19-krisis
As ʼn werkende ouer is jy vertroud daarmee om ander se behoeftes voor jou eie te stel. Lugrederye het die regte idee wanneer hulle jou aanraai om eers jou suurstofmasker op te sit voordat jy ander help. Jy kan nie energie aan geliefdes of werk bestee as jou innerlike hulpbronne uitgeput is nie.
Om jou reserwes te bou is egter ʼn besondere taai uitdaging in hierdie tyd van sosiale distansiëring en werk van die huis af. Die Covid-19-krisis het grense tussen werk en gesinstyd erodeer.
Een manier waarop ons beter na onsself kan kyk – en gevolglik na ander – is deur tyd daaraan te bestee om na ons eie behoeftes om te sien. Scott Behson, skrywer van The Working Dad’s Survival Guide: How to Succeed at Work and at home, sê ʼn stokperdjie mag net die ding wees wat die knoop deurhaak.
“Baie ouers voel waarskynlik dat hulle nie nou tyd vir ʼn stokperdjie het nie, maar, in die breë gesien, is ʼn stokperdjie eenvoudig die doelbewuste gebruik van die tyd wat jy vir jouself het, hoe kort daardie vensterperiode ook al mag wees.”
Stokperdjies lei nie net ons aandag van ons stressors af nie; hulle kan ons ook help om ons werk- en lewensuitdagings te hanteer. Voordele sluit is dat hulle ons kan help om te ontspan en te herlaai, nuwe vaardighede aan te leer, beter probleemoplossers te word en met ander te konnekteer.
Die beste van alles is dat stokperdjies die bestudering en praktisering van dinge insluit wat ons genotvol vind. Benson verduidelik: “As ons vir een uur elke dag op ʼn kitaar tokkel, kan ons nuwe liedjies leer, ons vaardighede ontwikkel en die intrinsieke waarde van verbetering ervaar, selfs al hoor niemand anders ons speel nie.”
Jy kan ook doelbewus nuwe stokperdjies kies om ander vaardighede te ontwikkel, soos fotografie, jou isiZulu op te knap, of ʼn blog te begin.
Behson sê hierdie nuwe vaardighede kan selfs jou hele stel vaardighede verbeter en jy kan hulle wyer in jou lewe en werk aanwend – of jou selfs op die pad na ʼn nuwe loopbaan plaas!
Stokperdjies kan ook meer geleenthede voorsien om tyd saam met jou gesin te bestee. Indien jy en jou wederhelf tyd saam wil spandeer wat nie huishoudelike take of die versorging van die kinders behels nie, vind ʼn stokperdjie wat julle sal geniet om te deel. Gedeelde stokperdjies, soos om dieselfde boek te lees, nuwe resepte te toets of saam uit te werk hoe om die perfekte koppie koffie te brand, maal en te maak kan ʼn belegging in julle verhouding wees.
Baie werkende ouers wil ook hê dat die tyd wat hulle saam met hulle kinders bestee meer betekenisvol moet wees. Om saam met hulle ʼn gedeelde stokperdjie te ontwikkel is ʼn wonderlike manier om gehaltetyd en herinnerings te skep. Hoekom nie kunsprojekte, ʼn nuwe LEGO-stel, of navorsing van julle familiegeskiedenis probeer nie? Genotvolle aktiwiteite saam met julle kinders kan onverwagte geleenthede voorsien vir eerlike gesprekke, wat die basis lê vir meer volwasse verhoudings met hulle later.
Harvard Business Review: https://hbr.org/2020/05/working-parents-save-time-for-hobbies